**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni poziv za izbor kulturnih projektov na področju mobilnosti v tujini za leto 2025**

(v nadaljevanju: JP1–MOBILNOST–2025)

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet in področje javnega poziva**

Predmet javnega poziva je izbor izvajalcev in sofinanciranje kulturnih projektov v letu 2025 na področju **mobilnosti v tujini (M)** na podlagi določb tega razpisa in izpolnjevanja kriterijev in pogojev iz točk 7, 8 in 9.

V razpisu uporabljeni in zapisani izrazi v slovnični obliki za moški spol se uporabljajo kot nevtralni.

**3. Cilji javnega poziva in omejitev števila v sofinanciranje sprejetih prijaviteljev**

JAK bo kulturne projekte na področju mobilnosti v tujini (M) podpirala v skladu z naslednjimi dolgoročnimi cilji in vsebinskimi usmeritvami:

* neposredna podpora **avtorjem** leposlovnih ali humanističnih del, ki ustvarjajo v slovenskem jeziku ali pa ustvarjajo v drugem jeziku in so del slovenskega kulturnega prostora, **založnikom/urednikom** izvirnih slovenskih leposlovnih ali humanističnih del, **literarnim agentom**, ki zastopajo enega ali več založnikov ali več avtorjev izvirnih slovenskih leposlovnih ali humanističnih del, ter **prevajalcem** leposlovnih ali humanističnih del iz slovenskega in v slovenski jezik;
* promocija in uveljavljanje avtorjev in njihovih del v tujini ter razvoj kompetenc uveljavljenih in perspektivnih avtorjev leposlovnih ali humanističnih del, ki ustvarjajo v slovenskem jeziku ali pa ustvarjajo v drugem jeziku in so del slovenskega kulturnega prostora;
* spodbujanje mreženja in razvoj kompetenc založnikov/urednikov izvirnih slovenskih leposlovnih ali humanističnih del ter literarnih agentov, ki zastopajo enega ali več založnikov ali več avtorjev izvirnih slovenskih leposlovnih ali humanističnih del;
* promocija in uveljavljanje prevajalcev izvirnih slovenskih leposlovnih ali humanističnih del ter spodbujanje razvoja njihovih kompetenc;
* spodbujanje izobraževanja in razvoja kompetenc prevajalcev leposlovnih ali humanističnih del v slovenski jezik na dogodkih v tujini;
* krepitev operativnih zmogljivosti založnikov/urednikov izvirnih slovenskih leposlovnih ali humanističnih del in literarnih agentov, ki zastopajo enega ali več založnikov ali več avtorjev izvirnih slovenskih leposlovnih ali humanističnih del, spodbujanje njihovega mednarodnega povezovanja in vključevanja v mednarodne mreže in projekte ter spodbujanje uveljavljanja slovenske literarne ustvarjalnosti v mednarodnem prostoru.

JAK bo v okviru poziva na področju mobilnosti v koledarskem letu 2025 za sofinanciranje izbrala največ dva (2) projekta posamičnega prijavitelja.

**4. Vsebinska opredelitev javnega poziva in pomen izrazov**

**4. 1. Vsebinska opredelitev javnega poziva**

Sofinancirani bodo:

* potni stroški posamičnih avtorjev leposlovnih del, ki ustvarjajo v slovenskem jeziku ali pa ustvarjajo v drugem jeziku in so del slovenskega kulturnega prostora, za vabljene nastope na kulturnih prireditvah v tujini, namenjene predvsem širši javnosti;
* potni stroški posamičnih avtorjev, ki ustvarjajo na področju humanistike v slovenskem jeziku ali pa ustvarjajo v drugem jeziku in so del slovenskega kulturnega prostora, vendar le za vabljene nastope na odmevnih kulturnih prireditvah v tujini, ki so namenjene širši javnosti in za katere prijavitelji ne morejo pridobiti sredstev iz drugih virov;
* potni stroški zastopnikov založb, ki izdajajo izvirna slovenska leposlovna ali humanistična dela, ter literarnih agentov, ki zastopajo enega ali več založnikov ali več avtorjev izvirnih slovenskih leposlovnih ali humanističnih del, za udeležbo na strokovnih založniških prireditvah ali individualnih programih v tujini, z namenom promocije in uveljavljanja slovenskih avtorjev;
* potni stroški prevajalcev izvirnih slovenskih leposlovnih ali humanističnih del za udeležbo na dogodkih v okviru Slovenskega knjižnega sejma ali za udeležbo na dogodkih v tujini, neposredno povezanih s predstavitvijo njihovih objavljenih prevodov izvirnih slovenskih leposlovnih ali humanističnih del;
* potni stroški prevajalcev leposlovnih ali humanističnih del v slovenski jezik za aktivno udeležbo na strokovnih dogodkih v tujini, namenjenih izključno izobraževanju in razvoju kompetenc.

**4.2 Pomen izrazov**

**Projekt** je posamična aktivnost s področja kulture, ki je po vsebini, zasnovi in obsegu zaključena celota in bo v celoti izvedena v letu 2025.

**Kulturna prireditev** je zaokrožen dogodek, namenjen splošni javnosti.

**5. Okvirna vrednost javnega poziva JP1–MOBILNOST–2025, obdobje za porabo sredstev ter sprememba ali prekinitev sofinanciranja**

Okvirna vrednost javnega poziva JP1–MOBILNOST–2025 znaša predvidoma **25.240,00 EUR**.

Sredstva, dodeljena v okviru tega poziva, morajo biti porabljena v letu 2025 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega poziva.

Če JAK na podlagi rednega ali izrednega nadzora sofinanciranega kulturnega projekta ugotovi, da izbrani kulturni projekt v celoti ali delno ni bil izveden, da je bila izvedba kulturnega projekta neskladna s prijavno vlogo ali sklenjeno pogodbo, da je bila izvedba pomanjkljiva ali na neustrezni ravni, da se dejanski stroški kulturnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega projekta ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem pozivu izbranega kulturnega projekta.

Če se v času izvedbe postopkov tega javnega poziva obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev poziva, lahko JAK postopek poziva ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju kulturnih projektov oziroma spremeni ali prekine že sklenjene pogodbe o sofinanciranju kulturnih projektov.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

**6. Obdobje sofinanciranja, višina sofinanciranja in upravičeni stroški**

Na tem javnem pozivu bodo izbranim prijaviteljem dodeljena sredstva na področju mobilnosti (M) za sofinanciranje kulturnih projektov, ki bodo izvedeni v obdobju **od 1. 1. 2025** **do vključno 31. 12. 2025.**

JAK bo izbranim izvajalcem projektov na področju mobilnosti v tujini sofinancirala **do 100 % in največ 1.400,00 EUR** vseh upravičenih stroškov na prijavljeni kulturni projekt posamičnega prijavitelja.

Prijava mora vključevati načrtovano finančno konstrukcijo javnega kulturnega projekta prijavitelja, ki je uravnotežena (prihodki = odhodki), realna in dovolj podrobna, da omogoča identifikacijo, spremljanje in nadzor upravičenih stroškov.

**Upravičeni stroški** kulturnega projekta so stroški, nastali pri aktivnostih, ki so neposredno povezane s projektom, sprejetim v sofinanciranje, v skladu s predmetom in namenom poziva ter niso sofinancirani iz drugih javnih virov.

Med upravičene stroške sodijo **potni stroški**, in sicer za vlak (2. razred), avtobus, letalo (ekonomski razred) ali kilometrina, vendar se kilometrina lahko uveljavlja samo za relacije do največ 500 km (v eno smer). Upravičeni stroški so tudi stroški vinjet za čas trajanja potovanja, cestnin, drugih javnih prevozov in stroški vizumov.

**Kilometrina** je povračilo stroškov za uporabo lastnega avtomobila in se obračuna v višini 18 odstotkov cene neosvinčenega motornega bencina – 95 oktanov na kilometer na dan izvedene poti. Obvezna priloga zahtevka za izplačilo je račun za gorivo v času potovanja in do največ 5 dni pred in po potovanju in/ali račun za cestnino oziroma vinjete za čas potovanja.

**Neupravičeni stroški** so stroški zdravstvenega oziroma turističnega zavarovanja, stroški zavarovanja potovanja in prtljage, stroški parkirnin, stroški prenočevanja in prehrane, stroški avtorskega dela, stroški organizacije, stroški dnevnic.

Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja). Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov financiranja, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev.

Prijavitelj, ki bo izbran v sofinanciranje in s katerim bo sklenjena pogodba, bo moral vse upravičene stroške, ki jih bo uveljavljal v okviru zahtevka za izplačilo in končnega vsebinskega in finančnega poročila, izkazati z dokazili o nastanku stroška (računi, ki jih bo priložil zahtevku za izplačilo).

**7. Pogoji za sodelovanje na javnem pozivu JP1–MOBILNOST–2025**

**7.1 Splošni pogoji**

Prijavitelji morajo izpolnjevati naslednje splošne pogoje:

* da imajo v času prijave na ta poziv izpolnjene vse pogodbene obveznosti oziroma urejena medsebojna razmerja z JAK;
* da prijavljeni kulturni projekti za iste stroške niso sofinancirani iz naslova drugih razpisov ali pozivov JAK;
* da se z istim kulturnim projektom (v celoti ali v delu) na ta poziv prijavljajo samo enkrat;
* da za isti kulturni projekt (v celoti ali delu) poda vlogo le en prijavitelj;
* da pri prijavi upoštevajo vsebinske opredelitve poziva, skladno s 4. točko besedila poziva, cilje, skladno s 3. točko besedila poziva, ter upravičene stroške, skladno s 6. točko besedila poziva;
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 11. točke besedila tega poziva;
* da je vloga v celoti napisana v slovenskem jeziku.

**7.2 Posebni pogoji**

Prijavitelji morajo ob splošnih izpolnjevati tudi naslednje posebne pogoje:

* da se prijavljajo kot fizične osebe: avtorji leposlovnih ali humanističnih del, ki ustvarjajo v slovenskem jeziku ali pa ustvarjajo v drugem jeziku in so del slovenskega kulturnega prostora, oziroma založniki/uredniki izvirnih slovenskih leposlovnih ali humanističnih del oziroma literarni agenti, ki zastopajo enega ali več založnikov ali več avtorjev izvirnih slovenskih leposlovnih ali humanističnih del, oziroma kot prevajalci leposlovnih ali humanističnih del iz slovenskega in v slovenski jezik;
* da so v primeru da kandidirajo kot avtorji v obdobju 2021-2025 objavili vsaj eno (1) samostojno izvirno leposlovno ali humanistično knjižno delo, ki ni izšlo v samozaložbi, ali da so na področju leposlovja in humanistike objavljali v referenčnih tiskanih in drugih medijih;
* da so v primeru da kandidirajo kot zastopniki založb in avtorjev v obdobju 2021-2025 pri založbi izšla vsaj tri (3) izvirna slovenska leposlovna ali humanistična dela oziroma da zastopajo najmanj enega (1) založnika ali tri (3) avtorje izvirnih slovenskih leposlovnih ali humanističnih del;
* da so v primeru da kandidirajo kot prevajalci izvirnih slovenskih leposlovnih ali humanističnih del v tuje jezike v obdobju 2020-2025 objavili vsaj en (1) prevod samostojnega leposlovnega ali humanističnega knjižnega dela, ki ni izšel v samozaložbi, ali da so samostojne prevode s področja leposlovja in humanistike, izvorno napisane v slovenskem jeziku, objavljali v referenčnih tujih tiskanih in drugih medijih;
* da so v primeru da kandidirajo kot prevajalci leposlovnih ali humanističnih del v slovenski jezik v obdobju 2020-2025 v slovenski jezik prevedli vsaj dve (2) leposlovni ali humanistični deli, ki nista izšli v samozaložbi;
* da zaprošajo za financiranje do 100 % in največ 1.400,00 EUR vseh upravičenih stroškov na prijavljeni projekt posamičnega prijavitelja.

Prijavitelj poda izjavo o izpolnjevanju pogojev na prijavnem obrazcu. Če JAK naknadno zahteva izvirnike potrdil o izpolnjevanju pogojev po posameznih alinejah, jih mora prijavitelj dostaviti v zahtevanem roku.

**8. Ugotavljanje pravočasnosti in popolnosti vloge**

Odpiranje vlog in ugotavljanje njihove pravočasnosti oziroma popolnosti ugotavlja pristojni uslužbenec, ki ga izmed zaposlenih na JAK imenuje direktorica. Vloge, prispele na poziv, se odpira po vrstnem redu prispetja.

Prijavitelji formalno nepopolnih vlog bodo pisno pozvani k dopolnitvi. Prijavitelj mora vlogo dopolniti v petih (5) dneh po prejemu poziva za dopolnitev, sicer se bo le-ta štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

**9. Kriteriji in merila za ocenjevanje vlog**

Pravočasne in popolne vloge upravičenih oseb bo strokovna komisija obravnavala po vrstnem redu njihovega prispetja, skladno z naslednjimi kriteriji in merili:

**Avtorji**

|  |  |  |
| --- | --- | --- |
|  | **Kriteriji in merila** | **Točke** |
| 1. | Reference avtorjevega dela s poudarkom na obdobju 2021-2025 (kvaliteta opusa v tem obdobju) ali izkazana posebna nadarjenost ustvarjalca  (brez referenc – 0 točk; manj referenc – 1–4 točke; dobre reference – 5–10 točk; prav dobre reference – 11–15 točk; odlične reference – 16–20 točk) | 20 |
| 2. | Reference prireditve v tujini, organizatorja prireditve in drugih vključenih avtorjev  (brez referenc – 0 točk; manj referenc – 1–4 točke; dobre reference – 5–10 točk; prav dobre reference – 11–15 točk; odlične reference – 16–20 točk) | 20 |
|  | **Skupno število točk** | **40** |

**Zastopniki založb in avtorjev**

|  |  |  |
| --- | --- | --- |
|  | **Kriteriji in merila** | **Točke** |
| 1. | Reference založbe in pomen izvirnih slovenskih leposlovnih ali humanističnih del, ki jih je založba izdala v obdobju 2021-2025, za razvoj in dvig kvalitete slovenske literarne ali humanistične produkcije  (brez referenc – 0 točk; manj referenc – 1–2 točk; dobre reference – 3–4 točke; prav dobre reference – 5–6 točk; odlične reference – 7 točk) | 7 |
| 2. | Reference zastopnika založbe (založnika, urednika, literarnega agenta)  (brez referenc – 0 točk; manj referenc – 1–2 točk; dobre reference – 3–4 točke; prav dobre reference – 5–6 točk; odlične reference – 7–8 točk) | 8 |
| 3. | Reference prireditve ali individualnega programa v tujini  (brez referenc – 0 točk; manj referenc – 1–3 točke; dobre reference – 4–7 točk; prav dobre reference – 8–11 točk; odlične reference – 12–15 točk) | 15 |
| 4. | Načrtovane dejavnosti v okviru prireditve ali individualnega programa v tujini (nezadostno – 0 točk, zadostno – 1 točka, dobro – 2–3 točke, odlično – 4–5 točk) | 5 |
| 5. | Prednostni kriterij – zastopnik založbe, ki ni sofinancirana na področju mednarodnega sodelovanja na razpisih JAK JR11–PROGRAM MS 2024–2027 ali JR3–KNJIGA–2024–2025  (založba je sofinancirana v okviru razpisov JR11–PROGRAM MS 2024–2027 ali JR2–KNJIGA–2024–2025 – 0 točk; založba ni sofinancirana v okviru razpisov JR11–PROGRAM MS 2024–2027 ali JR3–KNJIGA–2024–2025 – 5 točk) | 5 |
|  | **Skupno število točk** | **40** |

**Prevajalci**

|  |  |  |
| --- | --- | --- |
|  | **Kriteriji in merila** | **Točke** |
| 1. | Reference prevajalčevega dela s poudarkom na obdobju 2020-2025 (kvaliteta opusa v tem obdobju) ali izkazana posebna nadarjenost ustvarjalca  (brez referenc – 0 točk; manj referenc – 1–4 točke; dobre reference – 5–10 točk; prav dobre reference – 11–15 točk; odlične reference – 16–20 točk) | 20 |
| 2. | Reference prireditve in drugih vključenih sodelujočih  (brez referenc – 0 točk; manj referenc – 1–3 točke; dobre reference – 4–6 točk; prav dobre reference – 7–8 točk; odlične reference – 9–10 točk) | 10 |
| 3. | Načrtovane individualne dejavnosti v okviru prireditve  (nezadostno – 0 točk, zadostno – 1–2 točki, dobro – 3–5 točk, zelo dobro – 6–8 točk, odlično – 9–10 točk) | 10 |
|  | **Skupno število točk** | **40** |

**10. Pomen izrazov, uporaba kriterijev in meril, način ocenjevanja, rezervna lista**

**10.1. Pomen izrazov**

**Reference avtorjevega dela** pomenijo kakovost, prepoznavnost in uveljavljenost avtorjev na prijavnem področju; njihov opus in sodelovanje na več nacionalnih ali mednarodnih referenčnih dogodkih, nagrade, nominacije ali javna prepoznavnost.

**Reference prireditve ali individualnega programa v tujini** pomenijo kakovost, prepoznavnost in uveljavljenost prireditve oziroma kakovost individualnega programa.

**Reference založbe** pomenijo kakovost knjižnih izdaj, prejete nagrade in nominacije za nagrade za knjižna dela založbe, vidnost in prepoznavnost založbe in knjižnih del v javnosti, prisotnost založbe na knjižnih sejmih, strokovnih srečanjih in drugih dogodkih doma in v tujini.

**Reference zastopnika založbe** pomenijo prepoznavnost in uveljavljenost strokovnjakov na prijavnem področju; njihovo sodelovanje na več nacionalnih ali mednarodnih referenčnih dogodkih, nagrade, nominacije ali javna prepoznavnost.

**Reference prevajalčevega dela** pomenijo kakovost, prepoznavnost in uveljavljenost prevajalcev na prijavnem področju; njihov opus in sodelovanje na več nacionalnih ali mednarodnih referenčnih dogodkih, nagrade, nominacije.

**10.2 Uporaba kriterijev in meril ter določitev višine sofinanciranja**

Strokovna komisija za mednarodno promocijo slovenskega leposlovja in humanistike bo obravnavala vloge po vrstnem redu njihovega prispetja v skladu s kriteriji poziva. Vrstni red prispetja posamezne vloge se določi, ko je vloga popolna. Če prijavitelj odda nepopolno vlogo in jo kasneje samoiniciativno ali na poziv JAK v ustreznem roku dopolni, za čas prispetja šteje čas dopolnitve, s katero vloga postane popolna.

Izbrani bodo tisti projekti, ki jih bo JAK na predlog strokovne komisije uvrstila na seznam odobrenih projektov. Strokovna komisija bo predlagala v financiranje projekte prijaviteljev, ki dosežejo najmanj 25 točk, do porabe predvidenih sredstev. Med vlogami, ki so prispele istočasno, ima prednost vloga, ki je višje ocenjena.

Kriteriji so ovrednoteni s točkami, pri čemer je pri posameznem kriteriju navedeno najvišje možno število točk.

Višina odobrenih sredstev za kulturni projekt na področju mobilnosti je odvisna od obsega in finančne zahtevnosti kulturnega projekta ter sredstev, ki so namenjena pozivu, pri čemer med izbranimi kulturnimi projekti ni primerljivosti glede višine odobrenih sredstev v sorazmerju z višino prejetih točk.

V kolikor za zadnjega v sofinanciranje sprejetega prijavitelja ne bo več na razpolago vseh zaprošenih sredstev, bo financiranje mogoče le v višini preostanka sredstev.

**10.3 Rezervna lista in upoštevanje vrstnega reda**

Za projekte, ki zaradi porabe vseh sredstev na pozivu niso bili sprejeti v obravnavo, se lahko oblikuje rezervna lista, ki je oblikovana na podlagi vrstnega reda prispetja posamezne popolne vloge. Tudi v tem primeru velja, da se za čas prispetja šteje čas, ko je vloga popolna.

V kolikor na posamičnih področjih knjige, ki jih pokriva JAK, v posamičnem proračunskem letu ostanejo neporabljena sredstva ali se sprostijo oz. povečajo proračunska sredstva, ki zadostujejo za sofinanciranje javnega kulturnega projekta z rezervne liste, projekte z rezervne liste obravnava strokovna komisija na enak način kot projekte v redni obravnavi.

**11. Rok poziva in način oddaje vlog**

Prijavitelji morajo **vlogo oz.** **obrazce poziva izpolniti s prijavo v spletno aplikacijo**, ki je objavljena na naslovu https://jakrs.e-razpisi.si/si/avtorizacija, povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju vloge v spletni aplikaciji morajo prijavitelji **vlogo natisniti in jo lastnoročno podpisati.** Natisnjeni vlogi morajo priložiti dokazilo, ki je zahtevano v besedilu poziva oz. na obrazcu.

Prijavitelji morajo v celoti izpolnjeno in lastnoročno podpisano **vlogo oddati v predpisanem roku v elektronski obliki in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.** Vloga je vložena pravočasno, če jo JAK prejme v elektronski **in** natisnjeni obliki, preden se izteče rok za vložitev vlog. Če se vloga pošlje priporočeno po pošti, se za dan, ko JAK prejme prijavo, šteje dan oddaje poštne pošiljke. Priporočena pošiljka, na kateri ni označena ura oddaje priporočene pošiljke, se šteje, da je bila tistega dne oddana ob 23.59 uri.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Prijavitelj, ki prijavlja več projektov, mora vlogo za vsak posamičen projekt poslati v svoji, ločeni kuverti in za vsak projekt posebej izpolniti ustrezen obrazec v spletni aplikaciji**.

Rok za zbiranje vlog prične teči na dan najave javnega poziva JP1–MOBILNOST–2025 v Uradnem listu RS in objave besedila poziva na spletni strani JAK <http://www.jakrs.si/javni-razpisi-in-pozivi/> dne **17. 1. 2025** ter traja do porabe sredstev, vendar najdlje do **15. 9. 2025.**

Vsi zahtevani prijavni obrazci morajo biti izpolnjeni v celoti, datirani in podpisani s strani prijavitelja oziroma izpolnjeni skladno z zahtevami.

**12. Izločitev vlog**

Za **prepozno** šteje vloga (oziroma dopolnitev ali sprememba), ki ni v tiskani obliki oddana priporočeno na pošto do vključno **15. 9. 2025** oziroma do tega dne ni v času uradnih ur predložena glavni pisarni JAK. Za prepozno šteje tudi vloga, ki v elektronski obliki ni oddana do vključno **15. 9. 2025.** Za prepozno šteje tudi vloga, ki je prispela ali bila oddana v elektronski obliki po dnevu, ko se je javni poziv končal zaradi porabe sredstev. Nepravočasna vloga bo izločena iz nadaljnje obravnave s sklepom o zavrženju.

Za **nepopolno** šteje vloga, ki ni izpolnjena v celoti v elektronski obliki in na originalnih, datiranih in podpisanih prijavnih obrazcih oz. ni izpolnjena v skladu z zahtevami dokumentacije javnega poziva. Za nepopolno šteje tudi vloga, ki je na poziv prispela kot formalno nepopolna in je prijavitelj ne dopolni v zahtevanem petdnevnem roku. Nepopolna vloga bo izločena iz nadaljnje obravnave s sklepom o zavrženju.

Prijavitelj lahko na lastno pobudo dopolnjuje vlogo do dneva njene obravnave s strani strokovne komisije.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih (5) dni od vročitve poziva k dopolnitvi formalno nepopolne vloge, obvezno z oznako, na katero vlogo ali del vloge se dopolnitev nanaša.

Za **neupravičeno osebo** šteje tisti prijavitelj, katerega vloga ne izpolnjuje pogojev, določenih v pozivu. Izpolnjevanje pogojev se ugotavlja na osnovi obveznih dokazil in vloge prijavitelja. Prijavitelj, ki ne bo izpolnjeval splošnih in posebnih pogojev, bo kot neupravičena oseba izločen iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav razpisovalca**, ki bi pomenile daljše obdobje nedelovanja spletne aplikacije, prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v dokumentaciji poziva. Samo v navedenem primeru bodo na tak način oddane vloge pravilne in pravočasne ter jih bo JAK upoštevala. O morebitnih tehničnih težavah bodo prijavitelji obveščeni na spletni strani razpisovalca.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se prijavitelj strinja s splošnimi in posebnimi pogoji ter kriteriji javnega poziva.**

**13. Odločitev**

Direktorica na podlagi predloga strokovne komisije o vsaki ustrezni vlogi, prispeli na poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe. V primeru, da ne pride do sklenitve pogodbe ali pride do odstopa od pogodbe, se lahko sprejme popolno vlogo, ki je bila naslednja po vrstnem redu in zaradi porabe sredstev ni bila sprejeta v sofinanciranje.

**14. Dokumentacija javnega poziva**

Dokumentacija javnega poziva obsega:

* besedilo javnega poziva,
* izbirni prijavni obrazec v spletni aplikaciji.

Dokumentacija javnega poziva JP1–MOBILNOST–2025 je na voljo na spletnem naslovu [https://jakrs.e-razpisi.si](https://jakrs.e-razpisi.si/), besedilo poziva pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

* natisnjen izbirni prijavni obrazec spletne aplikacije z obveznimi prilogami:
  + za avtorje vabilo na prireditev v tujini;

**15. Pristojna uslužbenka za informacije in pojasnila**

Petra Kavčič, tel.: 01 369 58 21, e-pošta: petra.kavcic(at)jakrs.si.

Uradne ure za posredovanje informacij po telefonu in elektronski pošti so v ponedeljek in četrtek od 9. do 12. ure, v sredo pa od 14. do 16. ure.

**Katja Stergar**

direktorica Javne agencije za knjigo RS